**คณะกรรมการควบคุมโรคติดต่อระดับอำเภอห้วยยอด ลงพื้นที่ตลาดศรีศุภผลห้วยยอด (ตลาดเช้า) ตรวจประเมินความพร้อมหลังจากให้ปรับปรุงร้านค้าแผงลอย ตามมาตรการป้องกันโควิดฯ ก่อนให้ตลาดเปิดจำหน่ายสินค้ารอบใหม่**

วันนี้ (14 ต.ค.64) เวลา 09.30น. ที่ตลาดศรีศุภผลห้วยยอด (ตลาดเช้า) นายธวัชชัย วรพงศ์พัฒน์ นายกเทศมนตรีตำบลห้วยยอด นายวิชัย คุ้นเคย ผู้ช่วยสาธารณสุขอำเภอห้วยยอด พร้อมคณะกรรมการควบคุมโรคติดต่อระดับอำเภอห้วยยอด คณะผู้บริหาร สมาชิกสภาเทศบาล หัวหน้าส่วนราชการและเจ้าหน้าที่ที่เกี่ยวข้อง ลงพื้นที่ตรวจประเมินความพร้อมของ พ่อค้าแม่ค้า และแผงลอยต่างๆบริเวณตลาดศรีศุภผลห้วยยอด(ตลาดเช้า) ภายหลังจากให้ปรับปรุงสถานที่จำหน่ายสินค้าให้เข้าสู่กระบวนการ ตามมาตรการป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) ในพื้นที่จังหวัดตรัง อย่างเคร่งครัด เพื่อสร้างความมั่นใจ และความปลอดภัยแก่ประชาชน ผู้จับจ่ายซื้อสินค้า รวมทั้งระงับยับยั้งการแพร่ระบาดโควิด-19ในพื้นที่

โดยในวันนี้ทางคณะกรรมการควบคุมโรคได้ให้คำแนะนำพ่อค้าแม่ค้า เพื่อสร้างความเข้าใจไปในทิศทางเดียวกัน พร้อมทั้งให้พ่อค้าแม่ค้ามีการปรับปรุงพื้นที่จำหน่ายสินค้าให้เป็นไปตามมาตรการป้องกันโควิด-19 ส่วนจะเปิดตลาดจำหน่ายสินค้าได้เมื่อไหร่ทางคณะกรรมการควบคุมโรคจะแจ้งไปยังเจ้าของตลาดได้ทราบต่อไป

สำหรับ ผู้ประกอบการค้าแผงลอยบริเวณถนนเพียรพร้อมทั้งสองฝั่ง ถนนทางเข้าตลาดศรีศุภผลห้วยยอด(ตลาดเช้า) ซึ่งได้ดำเนินการปรับปรุงแผงจำหน่ายสินค้า เพื่อให้เป็นไปตามมาตรการป้องกันโควิด 19 ซึ่งจะเข้าทำการตรวจATKพ่อค้าแม่ค้าบริเวณดังกล่าว ในวันที่ 17 ตุลาคม 2564 เวลา 09.00น. ณ โรงยิม อาคารพละศึกษาไทยเข้มแข็ง ก่อนที่จะเปิดตลาดจำหน่ายสินค้า

พิมมาส จันทร์ผ่อง/นักประชาสัมพันธ์ชำนาญการ/ข่าว

14 ตุลาคม 2564